Turkiya urib tushirilgan samolyot uchun Rossiyadan uzr so'ramoqchi emas
Rossiya Prezidenti Vladimir Putin Turkiyaga qarshi iqtisodiy sanksiyalar qo'llashni buyurdi. Dovuto'g'li Moskva bu niyatidan qaytadi, deya umid qilmoqda.
Turkiya Bosh vaziri Ahmat Dovuto'g'lining aytishicha, uning mamlakati Suriya chegarasida Rossiya samolyotining urib tushirilgani uchun uzr so'ramaydi. Dovuto'g'li bugun Bryusselda NATO Bosh kotibi Yens Stoltenberg bilan uchrashgan. NATO rahbariga ko'ra, Turkiya o'z havo sarhadlarini mudofaa qilishga haqli. Turkiya nazarida Rossiyaning Su-24 bombardimonchi samolyoti turk osmoniga kirganda nishonga olingan. Kreml samolyot Turkiya chegarasini buzmaganini, Suriya uzra urib tushirilganini da'vo qilmoqda. Rossiya Prezidenti Vladimir Putin Turkiyaga qarshi iqtisodiy sanksiyalar qo'llashni buyurdi. Xususan, ayrim oziq-ovqat mahsulotlari, turk mevalari chegarada to'xtatilgan, Rossiyada ishlayotgan turk ishchilarining shartnomalari uzaytirilmaydigan bo'ldi. Dovuto'g'li Moskva bu niyatidan qaytadi, deya umid qilmoqda. Bugun Parijda iqlim o'zgarishiga doir yirik xalqaro anjuman o'tkazilmoqda. Turkiya Prezidenti Rajab Toyib Erdog'an Putin bilan uchrashib, mavzu yuzasidan gaplashib olmoqchi edi, biroq Kreml matbuot kotibi Dmitriy Peskov uchrashuv bo'lmasligini qayd etdi.